Komisijos komunikatas - Ataskaita apie Tarptautinio Airijos fondo veiklą pagal Tarybos reglamento (EB) Nr. 177/2005 5 straipsnį {SEK(2006) 1226} /* KOM/2006/0563 galutinis */





[pic] | EUROPOS BENDRIJŲ KOMISIJA | Briuselis, 12.10.2006 KOM(2006) 563 galutinis KOMISIJOS KOMUNIKATAS Ataskaita apie Tarptautinio Airijos fondo veiklą pagal Tarybos reglamento (EB) Nr. 177/2005 5 straipsnį {SEK(2006) 1226} TURINYS 1. Įvadas 3 2. TAF veiklos apžvalga 4 2.1. Bendras TAF veiklos aprašymas 4 2.1.1. Tikslai ir prioritetai 4 2.1.2. Veikla ir jos organizavimas 4 2.1.3. Biudžetas 5 2.1.4. Veikla 5 2.2. ES dalyvavimas TAF veikloje 5 3. TAF veiklos auditas 5 4. TAF veikla ir EB struktūriniai fondai 6 4.1. Sutampantys tikslai 6 4.2. TAF ir EB programų koordinavimas 7 4.3. „Pasidalykime erdve“ – strategija paskutiniesiems penkeriems TAF strategijos metams 8 5. Viešinimas ir informavimas 8 6. Išvada ir pasiūlymai 9 1. ĮVADAS Tarybos reglamente (EB) Nr. 177/2005 (I PRIEDAS – „TAF reglamentas“)[1], kuriame numatoma toliau finansuoti TAF veiklą 2005–2006 m., reikalaujama pateikti Tarptautinio Airijos fondo (TAF) veiklos ataskaitą. Pagrindinis tokios ataskaitos tikslas – apžvelgti TAF veiklą minėtu laikotarpiu. Ataskaitoje pateikiamas TAF ir jo veiklos aprašas, informacija apie finansavimo šaltinius, jau atliktus veiklos vertinimus, viešinimą ir suderinamumą su kitomis EB programomis. Be to, šioje ataskaitoje minima naujoji penkerių metų TAF veiklos strategija iki numatyto Fondo veiklos užbaigimo 2010 m., 25–osios Fondo įkūrimo metinės bei siūlomi galimi ES dalyvavimo šiame paskutiniame TAF veiklos etape būdai. Nuo praėjusio amžiaus šeštojo dešimtmečio Šiaurės Airijoje dominavo politinis susiskaidymas ir smurtas bendruomenėje, darę įtaką ir gyvenimui Airijos Respublikoje. 1985 m., t. y. likus 13 metų iki Belfasto (vadinamojo Didžiojo penktadienio, angl. Good Friday ) susitarimo pasirašymo 1998 m. balandį, Anglijos ir Airijos susitarime buvo numatyta, kad dvi vyriausybės „bendradarbiauja siekdamos skatinti abiejų labiausiai per paskutinius metus nuo nestabilumo nukentėjusių Airijos dalių ekonominę ir socialinę plėtrą ir apsvarsto galimybę šiam darbui gauti tarptautinę paramą “. Remiantis šiuo susitarimu 1986 m. buvo įsteigtas Tarptautinis Airijos fondas – nepriklausoma tarptautinė organizacija, turinti savo valdybą. Europos bendrija paramą TAF pradėjo skirti 1989 m. 2006 m. pabaigoje Europos Sąjungos parama sudarys maždaug 57 % metinės paramos fondui ir 39 % visos iki šiol skirtos paramos. Šiuo metu teisinį pagrindą Bendrijos paramai 2005–2006 m. suteikia TAF reglamentas. Šio Reglamento 5 straipsnyje numatyta, kad Komisija pateikia EB biudžeto valdymo institucijoms (Europos Parlamentui ir Europos Sąjungos Tarybai) ataskaitą, kurioje įvertinamas poreikis toliau teikti paramą po 2006 m. Ataskaita ir jos priedai rengiami remiantis 2004 m. ataskaita apie Tarptautinio Airijos Fondo veiklą[2] bei laikantis minėtų su vertinimu susijusių reikalavimų. Nuo praėjusios ataskaitos decentralizavimo procesas Šiaurės Airijoje buvo sustabdytas, o taikos siekimas buvo nestabilus, todėl šioje ataskaitoje vertinamas poreikis teikti paramą po 2006 m. 2. TAF VEIKLOS APžVALGA 2.1. Bendras TAF veiklos aprašymas 2.1.1. Tikslai ir prioritetai TAF buvo įsteigtas 1986 m. Jungtinės Karalystės ir Airijos vyriausybių susitarimu (II PRIEDAS) ir tų pačių metų gruodį pradėjo savo veiklą. Susitarime numatomi pagrindiniai TAF tikslai : - skatinti ekonominę ir socialinę pažangą; - remti nacionalistų ir unionistų bendravimą, dialogą ir susitaikymą visoje Airijoje. Maždaug 75 % TAF išteklių skiriama Šiaurės Airijai. 2.1.2. Veikla ir jos organizavimas JK ir Airijos vyriausybės kartu skiria šešių narių valdybą ir pirmininką , kurie vadovauja TAF veiklai. Valdyba atstovauja bendruomenėms abiejose Airijos dalyse ir susitinka vidutiniškai keturis kartus per metus. ES ir kitų paramą teikiančių šalių atstovai[3] dalyvauja valdybos posėdžiuose stebėtojų teisėmis. III–V prieduose pateikiama daugiau informacijos apie TAF veiklos organizavimą. Nuo praėjusios ataskaitos apie TAF veiklą buvo suteikta dar 103 mln. EUR paramos 580 projektų. Nuo ankstesnės (2004 m.) ataskaitos paramą gavusių projektų sąrašas pateikiamas VI PRIEDE. Pagal įvairias paramos programas TAF iš viso yra skyrusi daugiau kaip 830 mln. EUR paramos kone 6000 projektų. TAF valdyba reguliariai vertina savo veiklą ir, prireikus, imasi naujų iniciatyvų atsiradusiems poreikiams patenkinti. Šiuo metu TAF veikla apima įvairias programas ir projektus , kuriuos galima suskirstyti į tris grupes: nuskurdusių rajonų atnaujinimas, bendruomenės gebėjimų ugdymas ir ekonominis vystymasis. TAF nuolat keitėsi prisitaikydamas prie kintančios aplinkos. Veiklos pradžioje rėmęs tik stambias investicijas, šiuo metu TAF didelę dalį savo išteklių (maždaug 30 %) skiria į žmones orientuotiems projektams. Pavyzdžiui, vis dažniau remiamos su švietimu susijusios iniciatyvos, o TAF tikisi, kad valdyba netrukus svarstys integruotų mokyklų, jungiančių dviejų didžiausių priešiškų tradicijų atstovus regione, idėją ir priims sprendimą šiuo klausimu. 2.1.3. Biudžetas TAF teisinis statusas yra panašus į patikos fondo ar fondo statusą. Nuo veiklos pradžios TAF yra gavusi maždaug 743 mln. EUR paramos (einamosiomis kainomis). Vertinant visą TAF veiklos laikotarpį didžiausią paramą yra suteikusios Jungtinės Amerikos Valstijos (59,9 %), ES parama sudaro 39 % visų skirtų išteklių, o likusią paramą skyrė Kanada, Australija ir Naujoji Zelandija (VII PRIEDAS). 2006 m. Jungtinių Amerikos Valstijų parama sudarė 42 % (13,8 mln. USD), ES parama – 57 % (15 mln. EUR), o Kanados – 0,6 % (0,5 mln. CAD). Tikslių duomenų apie Naujosios Zelandijos ir Australijos paramą 2006 m. nėra. Bendrąsias administracines išlaidas, organizacijos ir sekretoriato išlaidas dengia JK ir Airijos vyriausybės. 2.1.4. Veikla Nuo paskutiniosios ataskaitos TAF skyrė 103 mln. EUR pagal įvairias programas ir schemas (VIII PRIEDAS) vykdomiems 580 projektų, kuriuos galima suskirstyti į tris grupes – projektai nuskurdusių rajonų atnaujinimui, bendruomenės gebėjimus ugdantys projektai ir ekonominį vystymąsi remiantys projektai. 424 iš šių projektų buvo vykdomi Šiaurės Airijoje (jiems skirta 70,8 mln. EUR), o 156 – Airijoje arba kaip bendri projektai (32,9 mln. EUR). 2.2. ES dalyvavimas TAF veikloje Parama TAF skiriasi nuo įprastos EB struktūrinių fondų paramos (pavyzdžiui, pagal PEACE programą), nes TAF yra nepriklausoma tarptautinė organizacija. Europos Komisija (Regioninės politikos generalinio direktorato atstovai) kartu su kitomis paramą teikiančiomis šalimis, gali dalyvauti TAF valdybos posėdžiuose stebėtojo teisėmis. ES, priėmusi sprendimą remti TAF, Fondui 1989–1994 m. kasmet skyrė 15 mln. EUR finansinės paramos, 1995–1999 m. – kasmet 17 mln. EUR, o nuo 2000 m. po 15 mln. EUR kasmet. Mokėjimai atliekami tik išanalizavus metinę ataskaitą ir atskaitomybę bei finansinius poreikius. Toliau TAF finansinę padėtį tikrina Komisijos paskirtas stebėtojas, rengdamasis valdybos posėdžiams. 3. TAF VEIKLOS AUDITAS 1999 m., 2001 m. ir 2002 m. Europos bendrijos biudžeto valdymo institucijoms skirtose ataskaitose patvirtinama, kad EB tarnybos (Audito Rūmai ir GD REGIO) atliko TAF veiklos auditą ir surengė patikrinimus vietoje. Paskutiniojo, 2003 m. lapkritį atlikto audito metu nustatyta, kad TAF ėmėsi veiksmų ankstesnių auditų metu nustatytoms problemoms spręsti – sekretoriato ir agentūrų lygmens procedūroms vertinti ar būsimai naujajai kompiuterizuotai informacinei sistemai, pakeisiančiai įprastas sąskaitų knygas, įdiegti. Vis dėlto yra klausimų, kuriems valdyba ir toliau turėtų skirti daug dėmesio: - Pavyzdžiui, nėra vienodų TAF programų valdymo gairių ir Fondo veiklos taisyklių. - Siekiant išvengti dvigubo finansavimo, TAF ir struktūrinių fondų valdytojai turėtų nuolat keistis informacija. - Įsipareigojimų panaikinimas turėtų būti dažnesnis, o prieš sudarant metinį balansą atliekamas ypač dėmesingai. Įsipareigojimų panaikinimo procedūros turėtų būti sugriežtintos. Savo atsakyme TAF tvirtino, kad vienodos gairės visoms programoms nebūtų praktiškai ir ekonomiškai naudingos ir teigė, kad šiuo metu naudojamos įsipareigojimų panaikinimo procedūros trūkumų neturi. Vis dėlto, TAF pritarė poreikiui išanalizuoti glaudesnio TAF ir kitų finansuotojų bendradarbiavimo galimybę. Nuo paskutinės biudžeto valdymo institucijai pateiktos ataskaitos Komisija toliau stebėjo situaciją minėtose srityse, ypač daug dėmesio skirdama lėšoms, kurios gali likti nepanaudotos ir dėl kurių gali tekti naikinti įsipareigojimus. Šiuo metu TAF valdybos posėdžiams reguliariai pateikia ataskaitas dėl galimo įsipareigojimų panaikinimo ir ragina projektų vykdytojus nurodyti, ar jie ketina prašyti visų TAF siūlomų lėšų. Be to, TAF veiklos auditą atlieka Fondo finansininkai ( Price Waterhouse Coopers ) ir dvi vyriausybės. Audito rezultatai pateikiami metinėje ataskaitoje, kurią tvirtina valdyba. 4. TAF VEIKLA IR EB STRUKTūRINIAI FONDAI 4.1. Sutampantys tikslai TAF programų ir EB vykdomos PEACE programos prioritetai ir tikslai papildo vieni kitus[4]. Spartinti pažangą siekiant taikios ir stabilios visuomenės ir skatinti susitaikymą yra ne tik strateginis PEACE programos tikslas, bet taip pat – vienas iš svarbiausių TAF tikslų, o abiejų šalių veiksmai daugelyje sričių papildo vieni kitus. TAF reglamente reikalaujama, kad skirstant EB paramą pirmenybė būtų teikiama tarpvalstybiniams projektams arba bendruomenių projektams, papildantiems PEACE II programos veiklą ar finansavimą. Rengiant pagal PEACE programą finansuotinus projektus, turi būti paaiškinama, kaip ketinama stiprinti bendruomenių susitaikymą ir abipusį supratimą, o TAF pateikia aiškią nuorodą į tarpbendruomeninę dimensiją vos keliose programose. TAF visuomet ypač daug dėmesio skyrė labiausiai nuskurdusiems Šiaurės Airijos ir pietinių Airijos grafysčių rajonams. To siekiama vykdant keletą programų nuskurdusiems rajonams atnaujinti, pirmenybę teikiant projektams, vykdomiems pagal pagrindines Fondo paramos programas ir specialioms iniciatyvoms. Nuo 2003 m. 85 % Fondo įsipareigojimų asignavimų buvo skirta šioje srityje vykdomiems projektams. Vykdant PEACE programą – priešingai: taikomi poveikio rodikliai, pagrįsti nepalankioje padėtyje esančių[5] Šiaurės Airijos regionų sąlygomis bei kovos su skurdu pasienio regione indeksu. Paramos gavėjų atžvilgiu ir TAF parama, ir parama pagal PEACE II programą yra iš esmės skirta toms pačioms žmonių grupėms[6]. Jeigu projektai gali būti finansuojami ir iš TAF lėšų, ir pagal EB programas, TAF laikosi nuostatos priimti pirmąjį finansinį pasiūlymą, net jei tai reiškia mažesnę paramą[7]. Palyginti su EB programomis, TAF, kurio biudžetas yra nustatomas kas metus ir kuris lanksčiau reaguoja į poreikius ir galimybes ir, pasitelkęs gerai organizuotą atrankos procedūrą, greitai įvertina paraiškas. 4.2. TAF ir EB programų koordinavimas TAF reglamente numatyta, kad EB parama turėtų būti naudojama taip, kad papildytų „struktūrinių fondų finansuojamą veiklą, ypač veiklą pagal Specialiąją Šiaurės Airijos ir Airijos pasienio grafysčių taikos ir susitaikymo programą.“ Šių dviejų iniciatyvų koordinavimas yra svarbus, nes būtina keistis patirtimi ir neperžengti 75 % slenksčio, t. y. didžiausios EB paramos projektams, finansuojamiems tiek TAF, tiek pagal ES programas[8]. Šiuo metu vykdoma koordinavimo veikla apima Europos Komisijos dalyvavimą visuose TAF valdybos posėdžiuose, dokumentų, susijusių su TAF patariamojo komiteto posėdžiais, teikimą Komisijai[9] bei TAF atstovų dalyvavimą stebėtojų teisėmis Bendrijos paramos Šiaurės Airijai programos stebėtojų komitetuose; PEACE II programą; veiksmų programą, remiančią tvarų vystymąsi; taip pat INTERREG III-A iniciatyvą, skirtą Šiaurės Airijos ir Airijos bendruomenei. SEUPB[10] buvo paraginta paskirti darbuotojus, kurie dalyvautų TAF programų komandoje ir užtikrintų geresnį projektų atrankos veiksmų derinimą ir dalijimąsi informacija. Daugeliu atveju TAF ir SEUPB į savo veiklą įtraukia tas pačias agentūras. Atitinkamais atvejais ekonominį vertinimą atlieka abi organizacijos. 75 % taisyklė taikoma bendrai finansuojamiems projektams. Be to, TAF ir SEUPB, siekdami nustatyti susitaikymo proceso Šiaurės Airijoje ir šešiose pasienio grafystėse trūkumus, vykdo su susitaikymo veiklos planavimu susijusius projektus. Komisijos nuomone, abi organizacijos turi artimiau bendradarbiauti vykdydamos projektų atrankos procedūras ir keisdamosi informacija. Tai yra būtina, jei finansavimo iš TAF ir EB programos siekia to paties projekto rėmėjai. Keitimasis duomenimis (pvz., verslo planų informacija ar ekonominės naudos analize) paspartintų atrankos procesą ir padėtų suderinti rezultatus – taip pareiškėjai išvengtų dvigubų atrankos kriterijų ir reikalavimų. Dabartinės EB programos vykdomos naudojant išsamias techninių ir finansinių rodiklių stebėjimo bei ataskaitų teikimo sistemas, todėl TAF galėtų pasinaudoti galimybe nuolat naudotis šiais duomenimis apie finansuojamus projektus. Tai padėtų išvengti dvigubos apskaitos rizikos, trukdančios atlikti išsamų ir tikslų vertinimą. 4.3. „Pasidalykime erdve“ – strategija paskutiniesiems penkeriems TAF strategijos metams 2003 m. TAF, siekdama imtis labiau į bendruomenę orientuotos veiklos, pradėjo išsamią strateginę savo programų peržiūrą. Baigus šią peržiūrą, 2006 m. pradžioje buvo pradėta penkerių metų strategija „Pasidalykime erdve“, skirta siekti tolesnio susitaikymo Airijoje paskutiniuoju TAF veiklos etapu. TAF vykdytos bendruomenės programos buvo išplėstos – taip siekiama sukurti tvarią susitaikymo procesui skirtą infrastruktūrą, kuri veiktų TAF baigus savo veiklą. Siekdamas vykdyti daugiau į paprastus žmones orientuotų vystymosi programų, TAF nutraukė daugelį tradicinių ekonominių projektų. TAF tikslai paskutiniuosius penkerius veiklos metus: - Šiaurės Airijos bei abiejų salos dalių bendros ateities vizijos sukūrimas ir įgyvendinimas; - Skirtingų Airijos bendruomenių savitarpio supratimo skatinimas; - Bendruomenių integracijos palengvinimas; - Ryšių su kitomis agentūromis užmezgimas, siekiant užtikrinti ilgalaikę TAF veiklą po 2010 m., ir keitimasis patirtimi su taikos kūrėjais kituose regionuose. TAF remiamos programos ateityje bus skirstomos pagal keturias temas: pagrindo sukūrimas, „tiltų“ tiesimas, integracija ir konflikto pasekmių šalinimas. Tokiomis programų temomis siekiama remti pirmiau išdėstytus tikslus. Numatoma, kad TAF savo veiklą baigs 2010 m. ar netrukus po to, todėl su EB parama susijusiuose būsimuosiuose reglamentuose turės būti užtikrinama tinkama TAF veiklos užbaigimo tvarka, laikantis aiškaus ir veiksmingo finansų valdymo principų. Todėl, siekiant užtikrinti tinkamą paramą TAF, būtų geriausia, jei reglamentuose būtų numatomas ketverių metų laikotarpis, t. y. 2007–2010 m. 5. VIEšINIMAS IR INFORMAVIMAS TAF apie rėmėjų skiriamą paramą (nepriklausomai nuo paramos dydžio ar mokėjimų dažnumo) praneša nustatyta forma spaudos pranešimuose, skelbiamuose dokumentuose (metinėje ataskaitoje, informaciniuose bukletuose bei kitose skelbiamose ataskaitose), taip pat TAF tinklavietėje. Rėmėjai taip pat paminimi valdybos pirmininko ar narių kalbose bei teikiant informaciją lankytojams, besidomintiems TAF projektais. Komisijos atstovybių Belfaste ir Dubline pareigūnai palaiko nuolatinį ryšį su TAF ir yra kviečiami dalyvauti pradedant TAF projektus. Vis dėlto TAF veiklos pradžia devintajame praėjusio amžiaus dešimtmetyje buvo iš esmės susijusi su JAV parama, todėl, nepaisant dosnios ES paramos nuo 1989 m. ir nuolatinio Fondo siekio pripažinti ir skelbti apie Bendrijos paramą projektams, tiek šiaurės, tiek pietų bendruomenėse vyrauja nuostata, kad Fondas yra JAV remiama organizacija. Komisija sieks didesnio dėmesio ES dalyvavimui TAF veikloje, ypač tais atvejais, kai projektus bendrai finansuoja EB ir TAF. 6. IšVADA IR PASIūLYMAI Ilgalaikę Europos Sąjungos paramą taikos ir susitaikymo procesui Šiaurės Airijoje ir Airijos pasienio regionuose geriausiai pagrindžia 1989 m. prisiimti įsipareigojimai TAF ir 1995 m. pradėta PEACE programa. Teikiant šią paramą pripažįstama, kad taikos siekimas yra ilgalaikis procesas, kurį jau daug metų aktyviai remia Europos Parlamentas, Taryba ir Komisija. Politinė ir socialinė situacija regione ir toliau išlieka netvirta, o nemažėjantis smurtas ir susiskaidymas turėtų paskatinti ES toliau dėti pastangas taikai ir susitaikymui šioje Europos Sąjungos dalyje remti. Europos Vadovų Taryba susitikimo, vykusio 2005 m. gruodžio 15–16 d., metu priėjo tokių su Tarptautiniu Airijos fondu susijusių pirmininkaujančios šalies išvadų[11]: Europos Vadovų Taryba atkreipė dėmesį į svarbų Tarptautinio Airijos Fondo darbą siekiant taikos ir susitaikymo. Taryba ragino Komisiją imtis būtinų veiksmų toliau teikiant ES paramą Fondui galutiniame lemiamame jo veiklos etape iki 2010 m. Be to, finansinėse perspektyvose[12] buvo užtikrintas tolesnis PEACE programos vykdymas Šiaurės Airijoje ir Airijos pasienio grafystėse: Pripažįstant ypatingas pastangas remti Šiaurės Airijos taikos procesą, PEACE programai 2007–2013 m. laikotarpiu bus skirta 200 mln. EUR. Ši programa bus įgyvendinama laikantis papildomumo principo struktūrinių fondų paramos atžvilgiu. Europos Komisijos ataskaitose vieningai pripažįstamas reikšmingas TAF indėlis siekiant taikos ir susitaikymo Šiaurės Airijoje ir Airijos pasienio regione ir įgyvendinant tokius uždavinius kaip ekonominės ir socialinės pažangos skatinimas bei nacionalistų ir unionistų bendravimo, dialogo ir susitaikymo visoje Airijoje rėmimas. Dabartiniame EB struktūrinių fondų programų (ypač PEACE II programos), kurios yra pagrindinės ekonominę ir socialinę pažangą regione skatinančios priemonės, etape yra numatytos naujos TAF veiklos galimybės. TAF ir EB programų prioritetai vieni kitus papildo ir šį sinergijos potencialą reikia toliau skatinti. Toliau tęsiama PEACE programa ir nauja TAF strategija „Pasidalykime erdve“ leis toliau stiprinti minėtą sinergiją. Komisija pritaria strategijai „Pasidalykime erdve“. Tai realistiška strategija, užtikrinsianti pažangą siekiant bendros ateities, skatinanti integraciją ir supratimą bei užtikrinanti, kad TAF veiklos rezultatai bus jaučiami ir Fondui nutraukus savo veiklą. *** Valstybių narių ir Europos Sąjungos tautų solidarumo stiprinimas – vienas svarbiausių ES tikslų, todėl ES, kartu su kitais tarptautiniais rėmėjais, turėtų ir toliau siekti šių tikslų bei atnaujinti paramą TAF. Esant tokioms aplinkybėms Komisija mano, jog finansavimas po 2006 m. turėtų būti teikiamas remiantis šios ataskaitos pastabomis, kurias galima būtų įtraukti į būsimą Tarybos reglamentą dėl EB paramos TAF, arba pasitelkiant kitas atitinkamas Komisijos ir TAF bendradarbiavimo priemones. [1] OL L30, 2005 2 3, p. 1 [2] Komisijos komunikatas. Ataskaita apie Tarptautinio Airijos fondo veiklą, kaip numatyta Tarybos reglamento (EB) Nr. 214/2000 5 straipsnyje – COM(2001) 548 ir SEC(2001) 1579, 2001 10 1. [3] Jungtinės Amerikos Valstijos, Kanada, Naujoji Zelandija ir Australija. [4] PEACE II programa priskiriama 1 tikslui pagal 2000–2006 m. veiklos programą; jai skiriama 609 mln. EUR. 2007–2013 m. programavimo laikotarpiu bus vykdoma nauja PEACE programa, kuriai iš Europos regioninės plėtros fondo bus skirta 200 mln. EUR. Ši programa bus vykdoma siekiant teritorinio bendradarbiavimo tikslo pagal naująją reguliavimo sistemą. [5] Apibrėžiama kaip įvairūs tarpusavyje susiję rajonai, kuriuose vyrauja smurtas ir skurdas. [6] PEACE II programa yra skirta žmonėms, priklausantiems labiausiai konflikto paveiktiems rajonams, sektoriams, grupėms ar bendruomenėms, kurie nebūtinai yra ekonomiškai ir socialiai nuskurdę. [7] Didžiausi intervencijos laipsniai – žr. VIII PRIEDĄ. [8] Reglamento (EB) Nr. 1260/1999 29 straipsnis. [9] TAF ir Komisijos apsikeitimas laiškais: laiškas C. Trojan, 1994 m. bir˛elio 28 d. [10] Specialioji ES programų vykdymo organizacija ( Special EU Programmes Body ) – PEACE II programos valdymo institucija. [11] Dokumentas 15914/05 [12] Dokumentas 15915/05